google/wiki40b huggingface dataset:
Fairuz

Bakgrunn

Hun er født av et foreldrepar som var kristne, henholdsvis maronittisk mor og syrisk-ortodoks far. Hun opptrådte i sin tid mye i filmer og på teater. Hun kalles «den libanesiske nasjons mor». Hun flyttet i 1935 med sin familie til Beirut og vokste opp i gaten Zuqaq el Blatt. Hennes sangtalent ble oppdaget på skolen da hun var om lag ti år gammel.

Karriere

Sammen med Mansour-brødrene og med 'Assy Rahbani (hennes senere ektemann) ble hun pioner for en ny musikkbevegelse i Libanon, som lot seg inspirere av latinamerikanske forbilder og som fjernet seg fra den egyptiske innflytelse.
Hennes første store fremtreden kom i 1957, og hun ble raskt meget berømt. På 1960-tallet ble det skrevet hundrevis av sanger for henne, mange til bruk i operetter og mange i tre kinofilmer.
I 1969 ble Fairuzs sanger i en tid forbudt fremført i libanesiske radiostasjoner, fordi hun hadde nektet å synge på en privat konsert til ære for den algeriske president Houari Boumedienne. Dette tjente bare til å øke hennes popularitet. Fairuz gjorde det klart hun var villig til å synge for publikum i alle land og områder, men aldri for enkeltpersoner.
Da hun giftet seg med Assy Rahbani, konverterte hun til den gresk-ortodokse (melkittiske) kirke. Hun er mor til Rima Rahbani.
Fairuz synger gjerne for å beskrive sitt lands skjønnhet, fred og frihet. Dette er særlig fremme i hennes sang «Tetloj El Dini», der hun synger «Taljak El Mahabbi ou Shamsak El Herreye» (Kjærligheten er i Libanons snø, og friheten i Libanons sol). Hvert år til Langfredag har hun gjort det til en tradisjon å synge etter gresk-ortodoks eller maronittisk liturgisk tradisjon i forskjellige kirker rundt om i landet, og særlig i forlatte kirker (gamle som trenger renovasjon).
Hun har også vært med på musicals og operetter.
Filipstad (Sverige)

Navn

Byen er oppkalt etter prins Karl Filip, sønn av kong Karl IX.

Historie

Stedet vokste fram som markedsplass. Filipstad fikk bystatus i 1611 og er nest etter Karlstad Värmlands eldste by. Jern skulle stemples i Filipstad før det kunne videreselges. Byens borgere fikk rett på all handel i Bergslagen. Mot slutten av 1600-tallet vokste det fram verkstedindustri. 
I 1694 brant byen ned og året etter tapte den sin bystatus.
I 1720 fikk Filipstad status som köping og i 1835 fikk den igjen byprivilegier. Byen hadde da vokst som følge av kanalutbygging og jernbaneanlegg.
Fensfjorden

Fensfjorden er en fjord på grensen mellom Hordaland og Sogn og Fjordane fylker. Fjordåpningen er mot vest ved Holmengrå like sør for Sognefjorden. Fensfjorden fortsetter mot sørøst i 30 kilometer før den går over i Austfjorden. Mot nordøst ligger en fjordarm, Masfjorden. Fjorden er 3–5 kilometer bred. På sørsiden av fjorden ligger kommunene Fedje, Austrheim og Lindås, på nordsiden kommunene Gulen og Masfjorden.
Det er stor skipstrafikk i den ytterste delen av fjorden inn til oljeraffineriet på Mongstad som er Norges største havn i tonnasje og Nord-Europas nest største oljehavn.
Fylkesvei 57 krysser fjorden via fergesambandet Leirvåg-Sløvåg.
Ved Fensfjorden finnes sandsteiner fra devontiden. Tilsvarende rester etter avsetningene i devontiden finnes også i Solund, på Kvamhesten, Håsteinen og Hornelen. Tilsammen utgjør disse geologiske feltene, Devonfeltene på Vestlandet, en viktig del av Norges geologi.
Northrop Grumman Shipbuilding Newport News

Historie

Verftet ble bygget i 1886 av Collis P. Huntington for å reparere skip som fraktet kull fra Newport News. Verftet ble snart involvert i å bygge krigsskip for Den amerikanske marinen og i 1897 hadde verftet levert sine tre første skip.
Etter første verdenskrig begynte verftet å bygge hangarskip, og USS «Ranger» (CV-4) ble levert som det første i 1934.
I 1959 ble den første atomdrevne ubåten bygget på verftet, USS «Shark» (SSN-591), sjøsatt.
Den 28. januar 2008 ble de to skipsbygger divisjonene av Northrop Grumman, Northrop Grumman Ship Systems og Northrop Grumman Newport News, samlet som en divisjon under navnet Northrop Grumman Shipbuilding. Den nye sektoren består blant annet av følgende verft: Northrop Grumman Shipbuilding Newport News, Ingalls Shipbuilding og Avondale Shipyard.
Marc Macédot

Idrettskarriere

Macédot deltok på det franske laget som vant gull på 4 x 400 meter stafett ved EM i friidrett innendørs 2011 i Paris. 
Han deltok ved EM i friidrett 2012, der Frankrike kom på 6.-plass på 4 x 400 meter, og Lag-EM i friidrett 2013 kom han på 10.-plass på 400 meter og 5.-plass på 4 x 400 meter stafett. 
Ved Lag-EM i friidrett 2014 kom Frankrike på 2.-plass på 4 x 400 meter i Super League. Frankrike vant Super League sammenlagt dette året.
Marten

Marten (født før 1175, død etter 1175) var en stenhugger som virket i Skåne på 1100-tallet.
Marten mik gjorthe, dvs. Mårten gjorde meg, er skrevet med runer langs kummens øverste kant på døpefontene i 5 skånske kirker, deriblant i Höör kirke.
Det er ikke klare stilistiske forbilder for Martens arbeider, men den rike løve- og dyreskulptur har trolig inspirasjoner fra Lund domkirke.
Døpefonter med Martens navn finnes også i Lilla Harrie, Västra Sallerup, Söderviddinge og Örtofta. Han er også tilskrevet som mesteren for døpefonten i Harlösa kirke.
Nygårdsporten

Nygårdsporten var en byport av tre på Nygård i Bergen.

Historie

Porten ble oppført av kjøpmannen Johan Fredrik Fosswinckel, som eide eiendommen Nygård utenfor Bergen ved midten av 1700-tallet. Porten lå like ved den nåværende kirken St. Paul i Bergen. Fra porten anla Fosswinckel en allé (Nygårdsalléen) til sitt lyststed Florida lenger sør. Den gangen skilte porten mellom byen og landet og mellom Bergen by og Årstad. I 1870- og 1880-årene ble markene utenfor porten nedbygget på grunn av byens ekspansjon, og Nygårdsporten ble revet omkring 1872, i forbindelse med opparbeidelsen av Fosswinckels gate.
Porten var bygget av tre og lignet noe på den eldre Stadsporten. På hver side av porten hadde Fosswinckel anbragt en latinsk innskrift på gavlen. På siden som vendte mot byen lød innskriften Et mihi et aliis («Både for meg og andre»). På den andre siden sto det Qvod novercans negat natura fert labor, ubertate divinitus data («Det som den stemoderlige naturen nekter, bringer arbeidet med guddommelig velsignelse»).
Porten er avbildet på en akvarell av Johan F. L. Dreier fra 1830, hvor man ser bergenserne promenere på veien foran porten. Den finnes også på et fotografi av Knud Knudsen fra omkring 1870.
Palt

Palt er en nord-svensk rett av mel og rå potet, enten malt eller finrevet, rullet til faste baller, og minner om den norske retten raspeball (kumle, kompe, etc). Palt hører til den svenske husmannskosten. 
Palt fylles gjerne med flesk, men spises også uten. I tillegg til fyllet serveres de ofte med flesk ved siden av. Den tradisjonelle varianten er palt med stekt flesk og løk, og tyttebærsyltetøy. 
Mange svensker foretrekker å drikke kald melk til palt.
Bodyguard

Handling

Rachel Marron (Whitney Houston) er en internasjonal sangerinne og filmstjerne. Livet hennes settes i fare da en sykelig fan ønsker henne død. Sikkerhetseksperten Frank Farmer (Kevin Costner) blir satt på saken, og må beskytte sin klient uansett omstendigheter og pris. Farmer går aldri av vakt, og Marron viser seg som den divaen hun ryktes å være. De forventer begge å få være sjef over situasjonen, men ingen av dem forventer å bli forelsket. 
Ettersom drapsmannen nærmer seg, må Farmer nå beskytte den kvinnen han blir involvert med, uansett om følelsene tar overhånd.

Mottakelse og priser

Filmen er en av de 100 mest innbringende filmene gjennom tidene og spilte inn over 400 millioner amerikanske doller verden over. 
Filmen ble nominert til 2 Oscar-statuetter, begge i kategorien for beste originale sang, men den tapte for Disney-filmen Aladdin. Filmen ble imidlertid tildelt priser i andre utdelinger, blant annet på BRIT Awards og MTV Movie Awards.
Filmen ble i tillegg også nominert til syv Golden Raspberry Awards under den 13. Razzie-utdelingen, inkludert verste film, verste skuespiller og verste skuespillerinne, men den vant ingen av prisene den var nominert til.

Bakgrunn

Filmen var opprinnelig planlagt i 1976 med Steve McQueen og Diana Ross i hovedrollene. Etter at McQueen fikk kreft, foreslo man igjen at filmen skulle spilles inn i 1979, denne gangen med Ryan O'Neal og Diana Ross. Prosjektet lot seg ikke realisere etter at de to stjernene ble uenige. 
Madonna ble en periode vurdert i rollen som Rachel. I dokumentarfilmen Madonna: Truth or Dare vises en scene hvor hun uformelt får beskjed om at det ikke blir noen avtale.

Lydspor

Lydsporet til filmen er tidenes nest mest solgte (det mest solgte album med musikk fra en film er Saturday Night Fever. «I Will Always Love You» er en av de mest kjente sangene). Albumet solgte over 42 millioner verden over.
Gobi: Min prins

Handling

I den fjerde boken om Wolfgang befinner han seg i byen Hangzhou der han venter på et skip ta han tilbake til Vesten. Mens han forgjeves venter på et skip, skriver han et brev/dagbok til han som forfølger ham. Så lenge han skriver, tror Wolfgang han vil være i live. Denne gangen forteller Wolfgang Chu om hans far, Ye Liu Chutsai (la hans navn stå skrevet i bambus og silke, som han sier), om tvileren Thomas og om Noa og den store syndefloden. Samtidig søker han trøst hos fra dyresamleren T'ai Po (som holder han fanget i byen), maleren Mu Ch'i og hos ravnen han fikk i gave fra T'ai Po.

Tolkning

«Gobi: Min prins» handler om personen Djengis Khan (der spørsmålet om hva som får en personen til å ødelegg noe), om anti-idealer (der Ye Liu Chutsai står for fred og kultur i motsetning til resten av Djengis Khans rike), om tosidigheten (der man kan være to ting på en gang), om hvordan mennesket svikker (både seg selv og andre) for å redde sitt eget skinn og om menneskelig stolthet og verdighet kan redde det menneskelige for at det skal overleve.

I Norge

I Norge ble romanen første gang utgitt i 1994 på Gyldendal Norsk Forlag. For romanen fikk han Riksmålsforbundets litteraturpris i 1994.
Skanska

Historikk i Norge

Skanska har en 100 år lang historie i Norge. Firmaet som i dag går under navnet Skanska Norge AS ble etablert allerede i 1906, under navnet Ing. F. Selmer.
I 1930 ble firmaet Ingeniør Thor Furuholmen etablert. Dette ble kjøpt opp av Ing. F. Selmer AS i 1983. I 1985 fusjonerte de to selskapene og tok navnet Selmer Furuholmen AS. 
I 1987 fusjonerte Selmer Furuholmen i ti selvstendige entreprenørbedrifter under paraplyen til konsernselskapet, og fikk navnet Selmer-Sande Entreprenør AS. 
I 1989 kjøpte Skanska AB 1/3 av aksjene i Selmer-Sande Entreprenør. Året etter skiftet de navn til Selmer AS. 
I 1995 ble Selmer ASA børsnotert. I 2000 overtok Skanska AB Selmer ASA, og selskapet skiftet navn til Selmer Skanska AS. I 2004 skiftet selskapet navn til Skanska Norge AS.
Linwei

Linwei (kinesisk: 临渭区; pinyin: Línwèi Qū) er et bydistrikt i byprefekturet Weinan i provinsen  Shaanxi i Folkerepublikken Kina. 
Det har et areal på 1 221 km² og teller 910 000 innbyggere (2004).
Rugby i Norge

Rugby i Norge styres av Norges Rugbyforbund, som per 2017 hadde 1300 aktive medlemmer fordelt på 25 klubber. Klubbene holder til fra Farsund i sør til Bodø i nord. Langs vestkysten og Østlandet er det også en god spredning rugbyklubber

Rugby Union

I 1964 ble Oslo Rugby Klubb stiftet av briter bosatt i Oslo, og nordmenn som hadde lært seg sporten. Norges Rugbyforbund ble stiftet i 1982, og er medlem av International Rugby Board (IRB). I 1994 ble det startet en norsk serie, etter at klubber hadde blitt stiftet i Horten, Stavanger og Trondheim. Den første kvinneklubben ble stiftet i Horten i 1998. Det arrangeres norgesmesterskap for både kvinner og menn hvert år.
Den 20. oktober 2019 var Norge på 97. plass av 105 rangerte nasjoner.
Ti kniver i hjertet

Handling

Otto vil være en av gutta, men klarer ikke helt å leve opp til de tøffe idealene som rår i kameratflokken. Mens alle andre drar på ferie, må Otto holde seg hjemme i gården, for i flyttebyrået, der faren jobber, er det mest å gjøre om sommeren. En dag møter han den mystiske Frank, og det som syntes som en lang og kjedelig sommer, blir raskt det stikk motsatte. På Franks oppfordring kaster han en stein på fotballdommeren – en hendelse som skal fremkalle en kjede av alvorlige ting.

Om filmen

VG, Dagbladet og Aftenposten gav den terningkast fire.
Mato Grosso

Geografi

Mato Grosso inneholder tre store naturlandskaper: våtmarksområdet Pantanal, slettelandskapet Cerrado samt deler av Amazonasregnskogen. Nasjonalparken Chapada do Guimarães ligger i delstaten. Transpantaneira-veien ble påbegynt i 1970-årene og var planlagt å krysse Pantanal. Den ble imidlertid aldri fullført og brukes nå mest for turisme. Mato Grosso er i hovedsak en jordbruksstat, med en økonomi basert på kveg-oppdrett.

Historie

Mato Grosso ble delt i to i 1977, hvor Mato Grosso do Sul ble skilt ut som en egen delstat. Bororo-indianerne er bosatt i Mato Grosso.
Mato Grosso ble invadert og okkupert av Paraguay under trippelalliansekrigen. Brasil greide til slutt å gjenerobre området, men Paraguay hadde egentlig bare invadert området for å trekke krigen nordover når landet egentlig skulle slåss i Rio de la Plata-regionen, hvor Brasil hadde invadert Uruguay. Brasil og Argentina invaderte Paraguay, og Brasil overdrog større områder fra Paraguay til Mato Grosso. Disse landområdene er idag en del av Mato Grosso du Sul.

Flagg

Flagget har samme farger som nasjonalflagget, med blå som symbol for himmelen, grønn for vegetasjonen og hvitt som symbol for fred. En gyllen stjerne symboliserer gullet som trakk til seg de første innbyggerne. Flagget ble utviklet 31. januar  1890, bare noen få dager etter fastsettelsen av Brasils flagg. Det ble vedtatt som offisielt delstatsflagg 8. oktober 1929.
Banyuwangi

Banyuwangi er en havneby i provinsen Øst-Java på Java i Indonesia. Byen ligger helt på østspissen av Java, ved Balistredet som skiller øya fra naboøya Bali. Befolkningen anslås (2005) til 108.200.
Byen er endepunktet for jernbanelinjen som går østover på Java, og ferjeby for videre befordring av passasjerer og gods til Bali. Ferjene til Gilimanuk på Bali går fra en liten fiskerlandsby som heter Ketapang, 8 km nord for sentrum av Banyuwangi.
Danilov

Danilov (russisk: Дани́лов) er en by i Jaroslavl oblast i Russland. Jaroslavl. Innbyggertall: 17 245 (folketelling 2002).

Historie

Danilov ble første gang nevnt i en krønike i 1592. Den fikk innvilget byrettigheter i 1777.

Økonomi og næringsliv

Byens industri består i et større meieri og en del treforedling. Det er også en større jernbanestasjon i byen, hvor lokomotiver byttes fra elektrisk system 3kV likestrøm til 25kV vekselstrøm, og vice versa. Det går jernbanelinjer til Jaroslavl, Vologda, og Buj.
Odontispa

Utseende

Små (ca. 2 millimeter), brede, brungule bladbiller, dekkvingene med mørke flekker. Oversiden er tett og nokså kraftig punktert. Antennene består av 11 ledd og er forholdsvis lange og tynne, noe fortykkede mot spissen. Hodet er litt bredere enn langt. Pronotum er rundet, fint punktert.  Dekkvingene er mye bredere enn pronotum, nesten jevnbrede og har 8 punktstriper, med tre noe utydelige lengderibber, bredt rundet i spissen.

Levevis

Både larver og voksne lever på planter og eter fra dem. Disse artene holder seg gjerne til én eller noen få vertsarter, larvene minerer i bladene til de samme plantene som de voksne gnager på. Artenes vertsplanter er ukjente.

Utbredelse

Slekten er bare kjent fra Brasil.
Forssjö

Forssjö er et tettsted i Katrineholm kommune i Södermanlands län i Södermanland i Sverige. I 2010 hadde tettstedet 537 innbyggere.
Dacheng

Dacheng (kinesisk: 大城县; pinyin: Dàchéng Xiàn) er et fylke i provinsen Hebei i Folkerepublikken Kina. Det ligger under byprefekturet Langfang.
Fylket hadde 440 242 innbyggere i 1999.
Mazar-e Sharif

PRT/Mazari Sharif

PRT/Mazari Sharif ligger i byen. Denne stabiliseringsstyrken har soldater fra Sverige og Finland, som er innkvartert ved Camp Northern Lights, i det sørøstre hjørnet av byen.

ISAF Regional Command North

ISAF har et regionalt hovedkvarter (utafor byen) som styrer 5 stabiliseringsstyrker, av de 26 ISAF-stabiliseringsstyrkene i Afghanistan. På Camp Marmal, utafor byen, ligger Regional Command North. 
På Camp Nidaros er soldater fra Latvia og Norge stasjonert, under ledelse av en norsk ISAF-offiser. Denne militærleiren ligger innenfor Camp Marmal.
Golf under Asialekene 2006

Golf under Asialekene 2006. Golf var en av sportene under de femtende Asialekene som ble arrangert i Doha i Qatar. Det var sjuende gangen som golf var med på programmet i Asialekene. Golfturneringene ble avviklet i perioden 8. til 11. desember 2006. Det var fire konkurranser, lag og individuelt både for menn og damer. Det var 93 utøvere fra 18 nasjoner som deltok. Sør-Korea ble beste nasjon, de vant alle fire gullmedaljene.
Roterende motor

Roterende motor var en type forbrenningsmotor, vanligvis med et ulikt antall sylindre per rad i en stjernemotor hvor veivhuset og sylindrene roterte omkring stemplene, som forble statiske. Det viktigste bruksområdet var som flymotorer, men de også ble brukt i noen tidlige motorsykler.
Denne type motor var i utstrakt grad brukt som alternativ til konvnsjonelle rekkemotorer under første verdenskrig og i årene umiddelbart etter. Motorene er beskrevet som «a very efficient solution to the problems of power output, weight, and reliability».

Beskrivelse

En roterende motor var i det vesentlige en standard forbrenningmotor, men i stedet for en fast og stasjonær sylinderblokk med roterende veivaksel, stempelstenger og stempler som i en vanlig stjernemotor, forble veivaksel med stempelstenger og stempler statiske, mens hele sylinderkransen rotererte. Veivhuset var festet til skroget og propellen fastmontert i sylinderkransen.
Da motoren fikk sin tilførsel av bensin via veivhuset som samtidig inneholdt smøreolje var det nødendig å benytte en oljetype som ikke var oppløselig og lot seg blande med bensin. Valget falt på Castorolje, en vegetabilsk olje, kanskje mer kjent som lakserolje. For piloten som satt rett bak motoren og måtte puste inn damp fra lakseroljen kunne det være en tvilsom fornøyelse.

Millet

Félix Millet demonstrerte en femsylindret roterende motor bygget inn i et motorsykkelhjul som ble vist frem under Verdensutstillingen i Paris i 1889. Millet hadde patentert motoren i 1888 og må sies å ha vært en pioner på området..

Gnome

Gnome-motoren ble utviklet av tre brødre, Louis, Laurent og Augustin Seguin. De var talentfulle og barnebarn av den berømte franske ingeniør Marc Seguin. I 1906 hadde den eldste, Louis, dannet selskapet Société des Moteurs Gnome for å bygge stasjonære motorer til industrielt bruk. Han hadde sikret seg lisens for  Gnom, en ensylindret stasjonær motor fra den tyske fabrikken Motorenfabrik Oberurse, som i sin tid fikk lisens for å bygge Gnome-motorer til tyske fly under første verdenskrig.

Etterkrigstiden

Ved slutten av krigen var roterende motorer blitt avleggs og de forsvant ganske raskt fra markedet. Det britiske Royal Air Force var kanskje de som brukte roterende motorer lengre enn de fleste.  RAF's standard etterkrigstids jager, Sopwith Snipe, brukte en roterende motor Bentley BR2 som var den kraftigste (230 hestekrefter) som noensinne ble brukt under første verdenskrig. RAFs standard skolefly fra tidlig etterkrigstid, Avro 504, hadde en universell monteringsbrakett som tillot bruk av flere typer små roterende motorer som det var tilgang til. På samme tid var det svenske avanserte skoleflyet FVM Ö1 Tummelisa utstyrt med en avansert roterende motor bygget av Enoch Thulin. Det var i bruk til midt på 1930-tallet.
Yukitaka Omi

Japans herrelandslag

Yukitaka Omi spilte 6 landskamper for Japans herrelandslag.
Johann Ludwig Krebs

Biografi

Krebs' far, Johann Tobias, var kantor og organist i Weimar, og gav sannsynligvis sønnen den første musikkundervisning. Etter morens død reiste resten av familien til Buttstädt i Thüringen, der faren fikk en organiststilling.
Juli 1726 ble Johann Ludwig elev ved Thomasskolen i Leipzig. I ni år var han venn, privatelev og notekopist hos skolens kantor, Johann Sebastian Bach. Ulike kilder bekrefter at Krebs var en førsteklasses organist, i tillegg spilte han lutt, cembalo og fiolin. Fra 1730 sang han også i koret. Krebs avsluttet Thomasskolen i 1735 og fikk et meget godt vitnemål av Bach. Deretter studerte Krebs filosofi i to år ved Universitetet i Leipzig.
Etter organiststillinger i Zwickau, Dresden og Zeitz, ble Krebs organist ved Fredrik IIIs hoff i Altenburg den 20. oktober 1756. I Altenburg disponerte han over et godt Trost-orgel. Han ble i denne posten til sin død 1. nyttårsdag 1780.
Johann Ludwig Krebs hadde syv barn. Alle hans tre sønner ble musikere.
Geografen og universalgeniet Johann Gottfried Gregorii regnet i 1744 Bach, Krebs og noen flere elever av Bach som de beste organistene i de tyske områdene.
Fausko Skysstasjon

Fausko Skysstasjon er en av de viktigste kulturhistoriske gårdene i Hemsedal, særlig på grunn av sin sentrale historie som skysstasjon på hovedveien mellom Oslo og Bergen.

Historie

Det ble i 1870 etablert hotell på gården Fausko, Hemsedal. Noen år senere ble det både skysstasjonsdrift og hotelldrift. Det ble en svært aktiv tid i gårdens historie, fremover mot nye tider med åpningen av Bergensbanen og bygging av bilveier tidlig på 1900 tallet, der epoken som skysstasjon tok slutt. Gården lå inn til kongeveien som ble bygd gjennom Hemsedal og var i denne tiden et knutepunkt i bygda, for postgangen og reisende mellom Østlandet og vestlandet. I denne tida var det også landhandel på Fausko. På Fausko var det skifte av hest før ferden gikk videre, og gjerne overnatting til neste dag.  Garden var da i besittelse av flere hester, som da ble benyttet til byttehester da mot øst og vest. Neste skysstasjon på fjellovergangen mot vestlandet var fjellgården Bjøberg. Skysstasjonepoken tok slutt ca 1915, men hotelldriften fortsatte fram til 2. verdenskrig, hvor skysstasjon ble tatt til forlegning av tyske soldater. Hotellet kom ikke tilbake i drift etter krigen, men ble på 1950 og 60 tallet nyttet som våningshus.

Skysstasjonen

Hotell bygningen ble bygd 1870, da bestod den av kjøkken, overnatting/servering, poststasjon og 14 soverom. Skysstasjonen var etter hvert preget av forfall, da det i 1990, i samråd med antikvariske myndigheter, ble bestemt fullstendig renovering av det gamle sveitserstil trehotellet.

Kornmagasinet

Kornmagasinet er en kulturhistorisk viktig bygning. Opprinnelig var dette bygdas kornmagasin, som sto i sentrum i bygda ved sida av den gamle stavkirka i Hemsedal. Her var det lager av såkorn og matmel, livsviktig for mange, og en forløper til både sosialvesen og bankvesen. Kapitalen fra kornmagasinet ble overført til oppstartskapital til den lokale sparebanken. Ingvar Venåsen, som kjøpte Fausko tidlig på 1800 tallet, og som var den første av nåværende slekts eiere av Fausko, fikk også kjøpt det gamle kornmagasinet og flytta dette til Fausko.

Slekt

Familien på Fausko fører tradisjonene videre, og i dag er Fausko Skysstasjon en  aktiv gjestegård. 

Gården har vært i samme slekt siden tidlig på 1800 tallet, og eies i dag av Knut Fausko.
Raae og Osnes

Raae og Osnes er et norsk humorprogram med Henning Raae Fosslien og Erlend Osnes som gikk på NRK Radio fra 2015 til 2017. Programmet gikk direkte fra Bodø. Det ble sendt på P3, mandag til torsdag fra kl. 11 til 13. Før 2016 gikk det i helgene.
Programmet kommuniserte med lytterne gjennom SMS og sosiale medier.